`Abd al-`Azīz as-Sa`ūd (Riyadh, watawis taun 1880–Taif, 9 November 1953) (basa Arab: عبدالعزيز آل سعود) inggih punika Raja Arab Saudi ingkang kapisan. Panjenenganipun ugi gadhah asma sanès, kados Ibnu Saud. Panjenenganipun asalipun saking Kulawarga Karajan Saudi ingkang maréntah ing sawatawis wewengkon ing Jazirah Arab.

Pagesanganipun 
Ibnu Saudi miyos ing Riyadh lan kalebet putranipun Abdul Rahman bin Faisal lan Sara binti Ahmad al-Kabir Sudayri. Nalika taun 1890, nalika taksih yuswa sedasa taun, Ibnu Saud ndhèrèk kaluwarganipun ingkang dipunasingaken ing Kuwait sasampunipun kakuaosan kulawargipun dipunpendhet kulawaga dhinasti Rashidi. Panjenenganipun nelasaken wekdal alitipun ing Kuwait kanthi gesang kirang kacukupan.

Nalika taun 1901, kanthi yuswa 22 taun, Ibnu Saud dados gantosipun ramanipun minangka pandheganipun kulawarga dhinasti Saud kanthi gelar Sultan Nejd. Panjenenganipun lajeng miwiti kampanye kanggé ngrebut malih kakuaosanipun saking dhinasti Rashidi ing wewengkon ingkang sapunika dados Arab Saudi. Nalika taun 1902, panjenenganipun sesarengan kaliyan tamtama kulawarga lan sadherekipun kasil ngrebat malih Riyadh kanthi merjaya pati gubernur Rashidi ing mrika.

Ngrebat Kakuaosan Malih 
Kalih taun sasampunipun kasil anggènipun ngrebat Riyadh, Ibnu Saud kasil nguwaosi sepalih saking wewengkon Nejd. Sanajan makaten, nalika taun 1904, dhinasti Rashidi nyuwun pambiyantu saking Kasultanan Utsmaniyah kanggé nelukaken dhinasti Saud (Kulawarga Karajan Saudi). Karajan Utsmaniyah ngirimaken tamtamanipun dhateng wewengkon Arabia (Wewengkon Arab) lan ndadosaken kalahipun dhinasti Saud nalika tanggal 15 Juni 1904, nanging sasampunipun tamtama Utsmaniyah kalah, tamtama dhinasti Saud kasil ngempalaken malih kakiyatanipun.

Nalika taun 1912, Ibnu Saud kasil nguwaosi Nejd kanthi pambiyantunipun dhinasti Wahabi. Nalika taun 1922 dhinasti Saud kasil nelukaken dhinasti Rashidi lan punika dados pungkasanipun panguwaosan dhinasti Rashidi ing Wewengkon Arab. Taun 1925, dhinasti Saud kasil ngrebat Kutha Suci Makkah saking Syarif Hussain bin Ali. Nalika 10 Januari 1926, Ibnu Saud jumeneng nata dados Raja Hijaz ing Masjidil Karam, Makkah. Nalika taun 1932, sasampunipun nguwaosi meh sadaya wewengkon Jazirah Arab saking mengsah-mengsahipun, Ibnu Saud maringi nama wewengkon gabungan Hijaz lan Nejd kanthi nama Arab Saudi.

Lisah lan pamaréntahan Ibnu Saud 

Sasampunipun lisah patra pinanggih ing Arab Saudi nalika taun 1938, Ibnu Saud maringi idin dhumateng perusahaan-perusahaan Kilen kanggé ngawontenaken eksplorasi lisah ing mrika. Sedaya kauntungan asil sade lisah dipunparingaken dhateng kulawarga Saud. Kauntungan asil panyadean lisah ingkang saya ageng ndadosaken Ibnu Saud miwiti mblajakaken artanipun kanggé nyaekaken pagesangan sadaya kawulanipun.
Panjenenganipun meksa suku-suku nomadik supadoa mapan kanthi tetep ing satunggalipun papan. Panjenenganipun miwiti mbudi daya mbrastha kriminal mliginipun kriminal dhateng paziarah ing Mekah lan Madinah.

Cathetan suku

Pranala njawi 

Artikel mawa basa krama
Raja Arab Saudi
Bangsawan Arab Saudi
Lair 1876